हम अक्सर बाहर आँगन मे सोते हैं एक ओर से दादी और दूसरी ओर से माँ जी, बीच मे हम तीनों बहिनें, मेरे परिवार मे सबसे अधिक निडर मेरी दादी उसके बाद माँ और फिर मै हूँ। कभी कभी सब सो जाते और मैं आसमाँ के तारों को गिनती हूँ उनसे बतियाती हूँ, मेरे घर पर एक कुत्ता, एक बिल्ली, बहुत सारी घैंदुड़ी (गौरय्या) रहती हैं, हमारी गौशाला है उसमे गाय, बछिया, बैल हैं। हमारे घर के सामने खुमानी का बड़ा पेड़ है, आँगन मे फूल मिर्च और काखड़ी (खीरा) और करेले की बेल हैं हम तीनों बहिनें माँ दादी और बाबा बहुत खुश रहते हैं बाबा काम के सिलसिले मे बाहर जाते रहते हैं। पिछली जून की छुट्टियों मे हमारे घर मेरी मौसी की लड़की नैना आई थी वह छठवीं मे पढती है मुझे बहुत बढिया मानती है, हम आपस मे बहुत गप्पें लगाती थी, जब से वह गई है मुझे उसकी याद आती है और सोचती हूँ क्या सच में पहाड़ और मैदान की जिंदगी मे इतना फर्क होता होगा, मै तो समझ नहीं पा रही हूँ, इसलिये सोचा आप सबसे कहकर मै भी हल्की हो जाऊँगी और मुझे भी सत्य का पता चल जायेगा।